Камбар Ата
Камбар Ата — жылкынын пири, колдоочусу. Жалпы эле түрк элдеринде, ошону менен катар кыргыздарда да төрт түлүк малдын ар биринин колдоочусу, ээси болот деген ишеним болгон. Эпосто К. а. Саякбай Каралаевдин варианты нда төмөнкүчө айтылат:

Камбар ата — кара айгыр, 

Камбар алып бай Жакып, 

Мойнуна кисе салынып, 

Жаратканга жалынып, 

Камбар ата айгырды 

Ай туякка чалды эми (Саякбай Каралаев, 1. 51).

Мусулман уламыштарында Азирет Аалынын дулдулун баккан адам К. а. болгон. Кийин анын аты жылкынын пири катары колдонула баштаган. Ырас, кыргыздар ислам динине чейин эле жылкынын ээсине (колдоочусуна) ишенип келишкен, алардын ошол байыркы ишенимине К. а-нын ысмы жаңы катмар болуп бириккен.

Колдонулган адабияттар
"Манас" энциклопедиясы/Мамлекеттик тил жана энциклопедия борбору. Бишкек: Кыргыз энциклопедиясынын Башкы редакциясы, - 1995. 1-т. - 440 б. ISBN -5-89750-013-4
Манас эпосу